Peter Hummelgaard (S), 2023-04-11:
Tak, formand, og tak for alle de faldne bemærkninger.
Jeg kan i øvrigt tilslutte mig de af ordførerne, der har beklaget sig over deres fodboldklubs eksisterende formåen på banen.
Jeg lider i fuldstændig samme grad som de to ordførere.
Det gælder både børnefamilier og alle andre, der, ligesom mig selv, nyder stemningen til en fodboldkamp.
Det er en følelsesmæssig rutsjetur, uanset hvor man i øvrigt ligger i tabellen, at være en engageret fodboldfan.
Men det, at man er igennem følelsesmæssige rutsjeture må jo ikke være nogen undskyldning for at lave ballade, for at slås og for i øvrigt at gøre livet surt for både politibetjente, kontrollører og alle mulige andre glade fodboldfans.
Derfor er jeg også rigtig glad for at kunne stå her i dag med en bred aftalekreds og sige fra over for hooliganisme.
Lovforslaget hviler på et solidt fundament.
Vi så i sommeren 2022 flere eksempler på uroligheder og kriminalitet i forbindelse med fodboldkampe.
I ekspertgruppen deltog repræsentanter fra fodboldklubberne, fodboldfansene, DBU, Divisionsforeningen og politiet.
Det er aktører, der fra hver deres sted har en værdifuld indsigt i, hvad det er, der skal til, for at fodboldoplevelsen bliver god og tryg for alle.
På baggrund af ekspertgruppens anbefalinger blev der i oktober sidste år indgået en bred politisk aftale om at gennemføre de initiativer, der var enighed om i ekspertgruppen.
Og nu står vi så her godt et halvt år efter den politiske aftale og behandler et lovforslag, der skal implementere de nødvendige lovændringer.
Og den her proces er for mig at se et godt eksempel på, hvordan vi politikere hurtigt og effektivt kan lykkes med at finde frem til gode løsninger, når vi samarbejder med de aktører, der har fingeren på pulsen.
Derfor er jeg også glad for, at ekspertgruppen som en del af den politiske aftale fortsætter som et fast dialogforum.
Jeg havde selv fornøjelsen af at mødes med dialogforummet tidligere i år for blandt andet at takke for det gode arbejde.
Lovforslaget indeholder overordnet fire elementer.
For det første foreslår vi at udvide listen over strafbare handlinger, der kan føre til meddelelse af generel karantæne.
Desuden skal det være nemmere at give generel karantæne ved nogle af de grovere strafbare handlinger.
Rigspolitiet og Rigsadvokaten har i tillæg til ekspertgruppens anbefalinger foreslået at tilføje følgende elementer til listen over strafbare handlinger, der kan give general karantæne.
Det gælder angreb med genstande mod personer i offentlig tjeneste, det gælder ulovlig tvang, røveri samt lov om knive og blankvåben m.v.
Jeg synes, det er gode tilføjelser.
Det betyder eksempelvis, at ulovlig tvang og røveri af en modstanderfans fodboldtrøje i forbindelse med fodboldkampe nu vil kunne medføre generel karantæne.
Vi har set flere af den slags sager, og den adfærd er simpelt hen uacceptabel.
For det andet foreslås det, at politiet får hjemmel til at videregive oplysninger om personer til klubberne.
Det skal give klubberne mulighed for at tildele eller håndhæve private karantæner, altså såkaldte klubkarantæner, til personer, der overtræder klubbernes interne ordensreglement.
For det tredje foreslår vi, at politiet får hjemmel til at bortvise personer, der udviser utryghedsskabende adfærd.
Og for at bortvisningen skal kunne bruges, er det en forudsætning, at adfærden skal have fundet sted i forbindelse med en fodboldkamp, ligesom bortvisningen udelukkende gælder fra det sted, hvor kampen afholdes.
Muligheden for at bortvise personer vil alene kunne bruges ved højrisikokampen.
Endelig foreslås det, for det fjerde, at politiet forud for afviklingen af en fodboldkamp skal kunne give påbud om, at tilskuere på bestemte tilskuersektioner skal tilbageholdes på stadion efter kampen.
Det sker for at mindske risikoen for uroligheder, når der ved kampens afslutning er mange hjemme- og udebanetilskuere, der skal hjem på samme tid.
Muligheden skal igen kun gælde ved højrisikokampe.
Jeg er overbevist om, at vi med de her forslag og den politiske aftale som helhed tager et stort skridt i den rigtige retning mod at sikre mere tryghed på og uden for stadion.
Jeg glæder mig til at følge med i udviklingen og vil sammen med fodboldens aktører løbende vurdere behovet for yderligere tiltag på fodboldområdet.
Med de bemærkninger ser jeg frem til den videre behandling her i Folketinget, og jeg står som altid naturligvis til rådighed for besvarelse af de spørgsmål, der måtte være i den forbindelse.
Tak for ordet.